CK จับมือพันธมิตรบริจาคเงิน-ทำประกัน “โควิด-19” ให้ทีมแพทย์ 5 หมื่นกรมธรรม์
CK จับมือพันธมิตรบริจาคเงิน-ทำประกัน “โควิด-19” ให้ทีมแพทย์ 5 หมื่นกรมธรรม์
2 เม.ย. 2563

ดร.สุภามาส ตรีวิศวเวทย์ กรรมการผู้จัดการใหญ่ บริษัท ช.การช่าง จำกัด (มหาชน) หรือ CK เปิดเผยว่า ช.การช่าง ตระหนักดีว่าการต่อสู้และรับมือกับวิกฤตสถานการณ์การแพร่ระบาดของโรคโควิด-19 ที่กำลังคุกคามทั่วโลกอยู่ จำเป็นต้องอาศัยความร่วมมือร่วมใจอย่างแข็งขันจากทุกภาคส่วนของสังคมและประเทศชาติ
ทั้งนี้ ในฐานะองค์กรที่มุ่งมั่นยกระดับคุณภาพชีวิตของผู้คน และพัฒนาประเทศ บริษัทพร้อมที่จะร่วมเป็นส่วนหนึ่งในการช่วยเหลือและสนับสนุนบุคลากรทางการแพทย์และสาธารณสุขที่เป็นเสมือนนักรบด่านหน้าของการต่อสู้กับโรคระบาดในครั้งนี้ ทั้งการสนับสนุนทางการเงิน การประสานพลังกับพันธมิตรทางธุรกิจ ตลอดจนการระดมแรงกายแรงใจจากพนักงานของบริษัทในกิจกรรมจิตอาสา เพื่อให้ประเทศไทยผ่านพ้นวิกฤตครั้งนี้และกลับมาแข็งแกร่งอีกครั้งโดยเร็ววัน
อย่างไรก็ดี นับตั้งแต่เกิดสถานการณ์การแพร่ระบาดของโควิด-19 ในประเทศไทย  ช.การช่าง ร่วมกับบริษัทในเครือ ประกอบด้วย บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM และ บริษัท ทีทีดับบลิว จำกัด (มหาชน) หรือ TTW ได้ร่วมสมทบทุนในการจัดซื้ออุปกรณ์ป้องกันเพื่อลดความเสี่ยงต่อการติดเชื้อของบุคลากรทางการแพทย์
รวมทั้งอุปกรณ์เพื่อใช้ในการดูแลรักษาผู้ป่วยที่ติดเชื้อ โดยที่ผ่านมาได้ร่วมบริจาคให้แก่โรงพยาบาลจุฬาลงกรณ์ สภากาชาดไทย จำนวนเงิน 1,000,000 บาท,คณะแพทยศาสตร์ โรงพยาบาลรามาธิบดีมหาวิทยาลัยมหิดล จำนวนเงิน 5,000,000 บาท และจับมือกับ 3 กลุ่มบริษัทเอกชน ประกอบด้วย สโมสรบุรีรัมย์ยูไนเต็ด, มูลนิธิวิชัยศรีวัฒนประภา, และบริษัทพลังงานบริสุทธิ์จำกัด (มหาชน) หรือ Energy Absolute ร่วมใจสู้ภัยโควิด-19 ทำประกันไวรัสโคโรนา (โควิด-19) จากบริษัทเมืองไทยประกันภัยจำกัด (มหาชน) ให้แพทย์ พยาบาลและบุคลากรทางการแพทย์ จำนวน 50,000 กรมธรรม์ ทุนประกันรวม 26,000,000,000 บาท
นอกจากนี้ ช.การช่าง ยังได้เชิญชวนพนักงานร่วมกิจกรรมจิตอาสา จัดทำหน้ากากใสคลุมหน้า หรือ Face Shield เพื่อส่งมอบให้แก่แพทย์ พยาบาล และบุคลากรการแพทย์ทั่วประเทศนำไปใช้ในการปฏิบัติหน้าที่ โดยในเบื้องต้นจะจัดส่งจำนวน 1,500 ชิ้น ไปยังโรงพยาบาลทั่วไปประเทศ
เช่น สมาคมรังสีเทคนิคแห่งประเทศไทย ภาควิชารังสีเทคนิค คณะเทคนิคการแพทย์ มหาวิทยาลัยมหิดล, โรงพยาบาลกระทุ่มแบน จังหวัดสมุทรสาคร, โรงพยาบาลพิจิตร จังหวัดพิจิตร, โรงพยาบาลบ้านสร้าง จังหวัดปราจีนบุรี, โรงพยาบาลนครนายก จังหวัดนครนายก และโรงพยาบาลศูนย์การแพทย์สมเด็จพระเทพ มศว. องครักษ์ จังหวัดนครนายก, โรงพยาบาลบางเลน จังหวัดนครปฐม เพื่อหวังเป็นอย่างยิ่งว่าพลังแห่งความร่วมมือร่วมใจจะผ่านพ้นวิกฤตการณ์ในครั้งนี้ไปด้วยกัน